3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

3.1.1 ลักษณะผลิตภัณฑ์

  ผลิตภัณฑ์ของบริษัทแบ่งได้เป็น 4 ประเภท ดังนี้

  1) ประเภทผลิตภัณฑ์น้ำมันเชื้อเพลิง ได้แก่

  1.1) ก๊าซหุงต้ม

  เป็นสารประกอบไฮโดรคาร์บอนพวกก๊าซโปรเพนและก๊าซบิวเทน
  บรรจุในถังเหล็กที่ภายใต้แรงดันสูงจะมีสภาพเป็นของเหลว
  ส่วนมากนำไปใช้ในงานหุงต้มในครัวเรือน และสามารถนำไปใช้ในงานอุตสาหกรรมต่างๆ เช่น
  งานอบสีตู้เย็น งานอบใบยาสูบ งานตัดแก้ว
  งานโลหะพวกเชื่อมบัดกรี และงานตัดแผ่นเหล็ก เป็นต้น นอกจากนี้ยังอาจใช้เป็นเชื้อเพลิงสำหรับ
  เครื่องยนต์เบนซินได้

  1.2) น้ำมันเบนซิน

  เป็นน้ำมันเชื้อเพลิงสำหรับเครื่องยนต์เบนซิน ประเภทของน้ำมันเบนซินอาจแบ่งโดยค่าอ๊อกเทน
  ค่าอ๊อกเทนเป็นตัวเลขที่แสดงคุณสมบัติต้านทานการน๊อคของเครื่องยนต์
  ข้อกำหนดของรัฐได้กำหนดประเภทของน้ำมันเบนซินตามค่าอ๊อกเทน ได้แก่ อ๊อกเทน 95 อ๊อกเทน
  91 และอ๊อกเทน 87 น้ำมันเบนซินของบริษัท มีชื่อการค้าคือ ไอโซกรีน สูตร
  ไฮเปอร์คลีน (อ๊อกเทน 95) และ ซูเปอร์กรีน (อ๊อกเทน 91) ซึ่งน้ำมันทั้งสองชนิดเป็น
  น้ำมันเบนซินที่มีเนื้อน้ำมันสะอาดสำหรับเครื่องยนต์ เพิ่มสารชะล้างที่ทำความสะอาด
  หัวฉีดและลิ้นไอดี ทั้งนี้ น้ำมันไอโซกรีนยังผสมสาร MTBE เพื่อเพิ่มประสิทธิภาพของเครื่องยนต์

  ตั้งแต่ปี 2544 บริษัท ได้เริ่มโครงการจำหน่ายน้ำมันแก๊สโซฮอล์ ซึ่งเป็นน้ำมันเบนซิน
  ไร้สารตะกั่วผสมเอทานอล (เอทิลแอลกอฮอล์) ในสัดส่วนประมาณร้อยละ 10
  ทดแทนสาร MTBE น้ำมันแก๊สโซฮอล์สามารถใช้ได้กับเครื่องยนต์เบนซิน
  โดยไม่ต้องปรับแต่งเครื่องยนต์แต่อย่างใด
  ทั้งนี้การใช้แก๊สโซฮอล์จะก่อให้เกิดประโยชน์ต่อส่วนรวมในด้านต่างๆ เช่น
  การช่วยลดมลพิษทางอากาศ การประหยัดเงินตราต่างประเทศจากการนำเข้าน้ำมันเชื้อเพลิง
  การลดผลกระทบที่เกิดจากราคาน้ำมันแพง การยกระดับราคาพืชผลทางการเกษตร
  การกระจายการลงทุนและการจ้างงานสู่ชนบท เป็นต้น

  1.3) น้ำมันก๊าด

  น้ำมันก๊าดถูกใช้ในการจุดตะเกียงให้ความสว่างตามชนบทที่อยู่ห่างไกลและไม่มีไฟฟ้า
  นอกจากนี้ยังนิยมใช้ในงานอุตสาหกรรมบางชนิดที่ต้องการการเผาไหม้ของเชื้อเพลิงที่สะอาด เช่น
  อุตสาหกรรมกระเบื้องเคลือบเซรามิค เป็นต้น

  1.4) น้ำมันเชื้อเพลิงเครื่องบินไอพ่น

  น้ำมันเชื้อเพลิงที่ใช้สำหรับเครื่องยนต์ไอพ่นในเครื่องบินพาณิชย์ทั่วไป
  คุณภาพของน้ำมันเชื้อเพลิงเครื่องบินจะเข้มงวดกว่าคุณภาพน้ำมันสำหรับเครื่องยนต์ประเภทอื่น
  น้ำมัน
  เชื้อเพลิงเครื่องบินจะต้องสะอาดปราศจากสิ่งปนเปื้อน ไม่แข็งตัวที่อุณหภูมิต่ำ
  จะต้องมีระดับความถ่วงจำเพาะและค่าความร้อนตามที่กำหนด สะอาดเมื่อลุกไหม้
  และต้องมีสภาพคงตัวอยู่ตลอดเมื่อเผาให้ร้อนขณะใช้งาน

  1.5) น้ำมันดีเซลหมุนเร็ว

  ใช้เป็นเชื้อเพลิงสำหรับเครื่องยนต์ดีเซลหมุนเร็ว ใช้กับยานยนต์ เช่น รถยนต์ รถบรรทุก
  เรือประมง เรือโดยสาร และรถแทรกเตอร์ ฯลฯ

  ปี 2545 บริษัทได้พัฒนาผลิตภัณฑ์ใหม่ บางจาก เพาเวอร์ดี ดีเซลเกรดพิเศษ กำมะถัน 0.02%
  ต่ำกว่ามาตรฐานทั่วไป 1.5 เท่า มีคุณสมบัติลดควันดำ ลดฝุ่นละออง เขม่า
  จำหน่ายในราคาเดียวกับน้ำมันดีเซลทั่วไป

  1.6) น้ำมันเตา

  เป็นผลิตภัณฑ์น้ำมันที่ได้จากส่วนที่มีจุดเดือดสูงของน้ำมันดิบ ใช้ประโยชน์มากในงาน
  อุตสาหกรรม การคมนาคมขนส่ง และใช้ในการผลิตกระแสไฟฟ้า

  ปี 2545 บริษัทได้พัฒนาน้ำมันเตาชนิดที่ 2 เพิ่มอีก 1 เกรด คือน้ำมันเตาเกรดพิเศษ
  กากคาร์บอนต่ำ เมื่อเผาไหม้จะมีกากคาร์บอนต่ำกว่าน้ำมันเตาชนิดที่ 2 ทั่วไปถึงร้อยละ 50
  ซึ่งบริษัทได้พัฒนาขึ้นเป็นรายแรกและรายเดียวในประเทศ การมีกากคาร์บอนต่ำมาก
  เมื่อเผาไหม้จะเกิดเขม่าและก๊าซซัลเฟอร์ไดออกไซด์น้อย ช่วยลดมลภาวะทางอากาศ

  2) ประเภทผลิตภัณฑ์น้ำมันหล่อลื่น ได้แก่

  2.1) น้ำมันหล่อลื่นยานยนต์

  ประกอบด้วย GE SERIES สำหรับเครื่องยนต์เบนซิน D3 SERIES สำหรับเครื่องยนต์ดีเซล
  น้ำมันหล่อลื่น เครื่องยนต์สองจังหวะ น้ำมันเกียร์ น้ำมันเบรก ฯลฯ

  2.2) น้ำมันหล่อลื่นอุตสาหกรรม

  ประกอบด้วย น้ำมันเกียร์อุตสาหกรรม น้ำมันถ่ายเทความร้อน น้ำมันเทอร์ไบน์
  น้ำมันหล่อลื่นเรือเดินสมุทร น้ำมันเครื่องอัดอากาศ น้ำมันตัดกลึงโลหะ ฯลฯ

  2.3) จารบี

  ประกอบด้วย จาระบีเอนกประสงค์ จาระบีงานหนักและทนความร้อนสูง
  รวมทั้งจาระบีที่ใช้ในงานอุตสาหกรรมอาหาร

  3) ประเภทผลิตภัณฑ์ที่เป็นวัตถุดิบสำหรับโรงกลั่นน้ำมันปิโตรเลียมหรือโรงงานปิโตรเคมี ได้แก่

  3.1) น้ำมันเตาประเภท STRAIGHT-RUN (LONG RESIDUE)

  ใช้เป็นวัตถุดิบต่อเนื่องสำหรับกระบวนการผลิตของโรงกลั่นฯ ที่มีหน่วย CRACKING
  (เป็นหน่วยเปลี่ยนวัตถุดิบบางส่วนให้เป็นน้ำมันใส)

  3.2) น้ำมันองค์ประกอบเรฟฟอร์มเมท

  ใช้เป็นวัตถุเพื่อนำเข้าสู่กระบวนการผลิตของโรงงานปิโตรเคมี เพื่อไปสกัดเป็นสาร
  อะโรมาติกส์ หรือผลิตเป็นน้ำมันเบนซิน

  3.3) น้ำมันองค์ประกอบไอโซเมอร์เรท

  ใช้เป็นวัตถุดิบสำหรับกระบวนการผลิตของโรงกลั่นน้ำมันปิโตรเลียม เพื่อผลิตเป็นน้ำมันเบนซิน

  4) ประเภทผลิตผลพลอยได้ ได้แก่

  สารกำมะถัน

  เป็นธาตุที่ปนอยู่ในเนื้อน้ำมันตามธรรมชาติ
  เมื่อแยกกำมะถันออกมาแล้วสามารถนำไปใช้ได้โดยตรงหลายอย่าง เช่น
  เป็นส่วนผสมในการผลิตกรดกำมะถัน ยางรถยนต์ ยาฆ่าแมลง ปุ๋ย ฟอกสี น้ำตาลทราย แชมพู
  และใช้ทำสารประกอบของกำมะถัน เป็นต้น

3.1.2 ปัจจัยที่มีผลกระทบต่อโอกาสหรือข้อจำกัด

  ภาวะการแข่งขันทางการตลาดที่อยู่ในระดับสูง อันเป็นผลมาจากนโยบายรัฐที่ให้ธุรกิจการค้า
  น้ำมันเป็นตลาดแข่งขันเสรี และอัตราการเจริญเติบโตทางเศรษฐกิจของประเทศ
  ซึ่งมีผลกระทบอย่างมากต่อความต้องการใช้เชื้อเพลิงภายในประเทศ
  เป็นปัจจัยที่ส่งผลกระทบต่อส่วนแบ่งทางการตลาดและค่าการตลาดของบริษัท ดังนั้น บริษัท
  จึงได้ทำการปรับกลยุทธ์การค้าปลีก เพื่อเพิ่มส่วนแบ่งการตลาด
  โดยยังคงรักษาระดับค่าการตลาดไว้ ด้วยการพัฒนาคุณภาพน้ำมัน คุณภาพบริการ
  สร้างความพึงพอใจแก่ลูกค้า ปรับปรุงภาพลักษณ์สถานีบริการและร้านสะดวกซื้อ

3.2 การตลาดและภาวะการแข่งขัน

3.2.1 กลยุทธ์การแข่งขัน

  ในปี 2545 เศรษฐกิจไทยขยายตัวประมาณร้อยละ 5 โดยมีอัตราการขยายตัวที่เพิ่มขึ้น
  เมื่อเทียบกับปี 2544 โดยความต้องการใช้น้ำมันในประเทศเพิ่มขึ้นเป็น 644 พันบาเรลต่อวัน
  หรือเพิ่มขึ้นร้อยละ 4.8 ซึ่งเติบโตตามอัตราการขยายตัวของเศรษฐกิจ

  ปริมาณการจำหน่ายของบริษัทเพิ่มขึ้นที่ระดับร้อยละ 13 โดยเพิ่มในตลาดลูกค้าสถานีบริการ
  กิจการอุตสาหกรรมและผู้ใช้ตรงเพิ่มขึ้นร้อยละ 5.7
  ขณะเดียวกันบริษัทลดปริมาณการจำหน่ายในตลาด
  ค้าส่งและตลาดต่างประเทศลง
  โดยเน้นการขายในตลาดค้าปลีกที่มีกำไรมากกว่าด้วยการสร้างความมั่นใจเรื่องคุณภาพน้ำมัน
  คุณภาพบริการ การปรับปรุงภาพลักษณ์สถานีบริการน้ำมันให้ทันสมัยและสะดวกสบาย
  รวมถึงการบริการที่สร้างความพึงพอใจต่อลูกค้ามากขึ้น
  เพิ่มรายได้และเพิ่มความสามารถในการแข่งขัน

  สำหรับในปี 2546 เศรษฐกิจไทยน่าจะขยายตัวได้ดีต่อเนื่องจากปี 2545
  จากปัจจัยสนับสนุนที่สำคัญได้แก่ การเติบโตของเศรษฐกิจโลก
  ความเชื่อมั่นของผู้บริโภคและนักธุรกิจ มาตรการของภาครัฐ ตลอดจนภาวะดอกเบี้ยต่ำต่อเนื่อง
  ทั้งนี้ คาดว่าในปี 2546 เศรษฐกิจจะขยายตัวอยู่ในช่วงร้อยละ 4.0 - 5.0
  เป็นผลให้ความต้องการใช้น้ำมันโดยทั่วไปจะสูงขึ้น

  ดังนั้นในปี 2546 บริษัทยังคงเน้นกลยุทธ์ ดังนี้

  ธุรกิจการกลั่นน้ำมันและการค้าส่งน้ำมัน : การพัฒนาผลิตภัณฑ์สะอาดเพื่อสิ่งแวดล้อมและ
  ชุมชนอย่างต่อเนื่อง สนับสนุนโครงการจำหน่ายน้ำมันแก๊สโซฮอล์ ตลอดจนยังคงร่วมมือกับ
  โรงกลั่นน้ำมันอื่นๆ (LOGISTIC CO-OPERATION)
  ในการลดต้นทุนค่าใช้จ่ายและเพิ่มรายได้ของทั้งสองฝ่าย

  ธุรกิจค้าปลีกน้ำมัน : ขยายส่วนแบ่งการตลาดโดยเพิ่มในตลาดลูกค้าสถานีบริการ
  กิจการอุตสาหกรรมและผู้ใช้ตรง ตลาดราชการและรัฐวิสาหกิจ และขยายเครือข่ายปั๊มชุมชน
  นอกจากนั้นบริษัท
  ยังคงสนับสนุนการใช้สินค้าชุมชนเป็นสินค้าส่งเสริมการขายตลอดปี
  และยังคงเน้นการเข้าไปร่วมปลุกจิตสำนึกและรณรงค์การใช้สินค้าและบริการไทย
  สร้างความมั่นใจเรื่องคุณภาพน้ำมัน
  คุณภาพบริการ การปรับปรุงภาพลักษณ์สถานีบริการน้ำมันให้ทันสมัยและสะดวกสบาย
  รวมถึงการบริการที่สร้างความพึงพอใจต่อลูกค้ามากขึ้น อีกทั้งได้มีการขยายสาขาร้านค้าเพื่อชุมชน
  “ใบจาก” เพิ่มขึ้น

  สำหรับนโยบายการตั้งราคาของบริษัท บริษัทได้กำหนดนโยบายราคาขายให้ลูกค้าประเภทต่างๆ
  โดยแข่งขันกับราคาจำหน่ายในตลาดเป็นสำคัญ อย่างไรก็ดี
  เพื่อให้ได้ราคาที่เหมาะสมและเป็นธรรมต่อผู้บริโภค
  บริษัทพยายามที่จะปรับราคาขายน้ำมันให้สอดคล้องกับราคาน้ำมันในตลาดโลกที่มีการ
  เปลี่ยนแปลงอยู่เสมอ

  3.2.2 ลักษณะการประกอบธุรกิจและการตลาดของธุรกิจการกลั่นและธุรกิจค้าปลีกน้ำมัน

  1) ธุรกิจการกลั่นน้ำมันและการค้าส่งน้ำมัน

  ในปี 2545 กำลังการผลิตของโรงกลั่นยังคงอยู่ในระดับสูงกว่าความต้องการใช้ภายในประเทศ
  โดยที่กำลังการผลิตรวมของทุกโรงกลั่นอยู่ที่ระดับ 967 พันบาเรลต่อวัน
  ในขณะที่ความต้องการใช้น้ำมันในประเทศอยู่ในระดับ 644 พันบาเรลต่อวัน คิดเป็นร้อยละ 67
  ของกำลัง
  การผลิตทั้งประเทศ

  ทั้งนี้ราคาหน้าโรงกลั่นของน้ำมันสำเร็จรูปที่ซื้อขายกันระหว่างโรงกลั่นน้ำมันและผู้ค้าน้ำมัน
  รายใหญ่ หรือผู้ค้าน้ำมันตามมาตรา 7 ตามพระราชบัญญัติการค้าน้ำมันเชื้อเพลิง พ.ศ.2543
  โดยทั่วไปจะอ้างอิงจากราคาตลาดจร ณ ประเทศสิงคโปร์
  ซึ่งถูกกำหนดโดยปัจจัยพื้นฐานของภูมิภาคเป็นสำคัญ
  ในขณะที่ราคาน้ำมันดิบถูกกำหนดโดยสถานการณ์น้ำมันในตลาดโลก
  ซึ่งจากสถานการณ์ปริมาณการผลิตเกินความต้องการใช้ทั้งในประเทศและในภูมิภาคเอเชีย
  ได้ส่งผลกดดันค่าการกลั่น (GROSS REFINING MARGIN) ให้อยู่ในระดับต่ำต่อเนื่องกันมาหลายปี
  ตั้งแต่วิกฤตเศรษฐกิจในปี 2540

  ปัจจุบันนอกเหนือจากการจำหน่ายผ่านสถานีบริการและขายตรงให้ผู้ใช้แล้ว บริษัทยังมีการ
  ค้าส่งน้ำมันให้กับผู้ค้าน้ำมันรายใหญ่ต่างๆ เช่น ปตท. คาลเท็กซ์ เชลล์ เป็นต้น
  และมีการจำหน่ายไปต่างประเทศเล็กน้อย
  ซึ่งปริมาณการจำหน่ายในตลาดค้าส่งและตลาดต่างประเทศจะขึ้นอยู่กับสภาพกำไรต่อหน่วยเป็นสำคัญ

  ในปี 2545 บริษัทไม่มีการพึ่งพิงลูกค้ารายใดเกินร้อยละ 30 ของรายได้รวมของบริษัท

  2) ธุรกิจค้าปลีกน้ำมัน

  ในปัจจุบัน ตลาดค้าปลีกมีการแข่งขันสูงมาก มีกลยุทธ์การตลาดทั้งด้านราคา
  การส่งเสริมการตลาด คุณภาพน้ำมันและอื่นๆ ซึ่งบริษัทก็มีการปรับกลยุทธ์การตลาดเช่นกัน
  ทั้งในด้านภาพลักษณ์ของสถานีบริการและร้านค้าสะดวกซื้อให้ทันสมัย คุณภาพน้ำมัน
  สร้างความพึงพอใจต่อลูกค้า รวมทั้งการขยายการขายตรงต่อตลาดอุตสาหกรรม
  คู่แข่งที่สำคัญของบริษัทในธุรกิจค้าปลีก ได้แก่ บริษัท ปตท.จำกัด(มหาชน) บริษัท
  เชลล์แห่งประเทศไทย จำกัด บริษัท เอสโซ่ (ประเทศไทย) จำกัด (มหาชน) และบริษัท
  น้ำมันคาลเท็กซ์ (ไทย) จำกัด

  ในปี 2545 ตลาดขายปลีก (การจำหน่ายผ่านสถานีบริการ กิจการอุตสาหกรรม
  การจำหน่ายให้ผู้ใช้ตรง และการจำหน่ายให้กับหน่วยงานราชการและรัฐวิสาหกิจ)
  ของบริษัทได้ขยายตัวเพิ่มขึ้นร้อยละ 5.7 เทียบกับปี 2544
  และสำหรับการจำหน่ายผ่านสถานีบริการบริษัทมีส่วนแบ่งการตลาดร้อยละ 11 มากกว่าปี 2544

  3.2.3 การจำหน่ายและช่องทางการจัดจำหน่าย

  บริษัทจำหน่ายน้ำมันโดยผ่านช่องทางการจำหน่ายดังนี้

  1) การจำหน่ายผ่านสถานีบริการ กิจการอุตสาหกรรม การจำหน่ายให้ผู้ใช้ตรง
  และการจำหน่ายให้กับหน่วยงานราชการและรัฐวิสาหกิจ

  1.1) การจำหน่ายผ่านสถานีบริการ

  เป็นการจำหน่ายให้ประชาชนผู้ใช้น้ำมันเชื้อเพลิงทั่วไปผ่านสถานีบริการจำหน่ายน้ำมันของบริษัทซึ่งมีกระจายอยู่ทั่วประเทศ
  ซึ่งรวมทั้งปั๊มสหกรณ์ซึ่งจำหน่ายให้กับบรรดาสมาชิกด้วย น้ำมันทั้งหมดจัดส่งโดยทางรถยนต์

  1.2) การจำหน่ายให้กิจการอุตสาหกรรม

  ได้แก่ กิจการประเภทโรงงานอุตสาหกรรมและกิจการต่างๆ ซึ่งใช้น้ำมันเป็นเชื้อเพลิง
  สำหรับให้ความร้อนและพลังงานในการผลิตสินค้าและบริการต่างๆ เช่น อุตสาหกรรมอาหาร
  อุตสาหกรรมสิ่งถัก/สิ่งทอ อุตสาหกรรมกระดาษ อุตสาหกรรมเคมี
  อุตสาหกรรมเหล็กและผลิตภัณฑ์โลหะ เป็นต้น
  ลูกค้าประเภทนี้ก็ติดต่อซื้อขายโดยตรงกับบริษัทเช่นกัน การจัดส่งน้ำมันจะจัดส่งไปโดยทางรถยนต์
  ยกเว้นโรงงานขนาดใหญ่บางแห่งที่มีท่าเรืออาจสามารถรับน้ำมันทางเรือได้

  1.3) การจำหน่ายให้ผู้ใช้ตรง

  ได้แก่ กิจการประเภทสายการบิน บริษัทรถและเรือขนส่งสินค้าและคนโดยสาร
  กิจการประเภทก่อสร้าง และอื่นๆ ซึ่งมีความต้องการใช้น้ำมันจำนวนมาก
  เพื่อใช้เป็นเชื้อเพลิงสำหรับพาหนะในการประกอบธุรกิจ
  โดยลูกค้ากลุ่มนี้ติดต่อซื้อขายโดยตรงกับบริษัทน้ำมัน โดยไม่ได้ซื้อผ่านสถานีบริการจำหน่ายทั่วไป
  การจัดส่งให้ลูกค้าอาจส่งได้ทั้งทางท่อ (สำหรับกิจการประเภทสายการบิน)
  ทางเรือและทางรถยนต์

  1.4) การจำหน่ายให้กับหน่วยงานราชการและรัฐวิสาหกิจ

  เนื่องจากบริษัทเป็นรัฐวิสาหกิจที่ดำเนินกิจการในรูปบริษัท เช่นเดียวกับ บริษัท ปตท. (จำกัด)
  คณะรัฐมนตรีได้ลงมติเมื่อวันที่ 26 พฤศจิกายน 2545
  เห็นชอบให้การจัดซื้อน้ำมันเชื้อเพลิงของส่วนราชการและรัฐวิสาหกิจจำนวนตั้งแต่ 10,000 ลิตร
  ขึ้นไปและการจัดซื้อน้ำมันเตาของการไฟฟ้าแห่งประเทศไทย ในปริมาณร้อยละ 80
  สามารถจัดซื้อได้จากบริษัทบางจากฯ หรือคลังน้ำมัน
  หรือสถานีบริการจำหน่ายน้ำมันเชื้อเพลิงของบริษัท
  บางจากฯ ได้โดยตรง โดยวิธีกรณีพิเศษเพิ่มขึ้นอีกหนึ่งแห่งนอกเหนือจากการจัดซื้อจากบริษัท
  ปตท. จำกัด (มหาชน)

  2) การจำหน่ายให้ผู้ค้าน้ำมันอื่นๆ

  เป็นการจำหน่ายให้กับบริษัทผู้ค้าน้ำมันทั้งขนาดใหญ่และปานกลางที่มีคลังน้ำมันเป็นของตนเอง
  ซึ่งจะนำน้ำมันเหล่านี้ไปจัดจำหน่ายต่อผ่านระบบเครือข่ายและช่องทางการจำหน่ายของบริษัทเหล่านั้นไปสู่ผู้บริโภคน้ำมันปลายทางอีกทอดหนึ่ง
  การจัดส่งให้ลูกค้าส่วนใหญ่ส่งทางท่อ บางกรณีลูกค้าอาจมารับน้ำมันเองโดยทางรถยนต์ ก็ได้

  3) การจำหน่ายให้โรงกลั่นน้ำมันปิโตรเลียมหรือโรงงานปิโตรเคมีในประเทศ

  เป็นการจำหน่ายน้ำมันที่ผลิตได้จากกระบวนการผลิตของบริษัท ในรูปวัตถุดิบ
  เพื่อนำเข้าสู่กระบวนการผลิตของโรงกลั่นน้ำมันปิโตรเลียมหรือโรงงานปิโตรเคมี ได้แก่
  การจำหน่ายน้ำมันเตาของบริษัท ซึ่งเป็นน้ำมันเตาประเภท STRAIGHT-RUN
  เพื่อนำเข้าสู่กระบวนการผลิตของ
  โรงกลั่นน้ำมันปิโตรเลียม ที่มีหน่วยผลิตแบบแตกตัวโมเลกุลน้ำมันเตาเป็นน้ำมันใส (CRACKING)
  หรือการจำหน่ายน้ำมันองค์ประกอบเรฟฟอร์มเมทของบริษัท
  เพื่อนำเข้าสู่กระบวนการผลิตของโรงงานปิโตรเคมี ผลิตเป็นสารอะโรมาติกส์

  4) การจำหน่ายต่างประเทศ

  ได้แก่ การจำหน่ายให้กับผู้ค้าน้ำมันในต่างประเทศ โดยการขนส่งทางเรือ

3.2.4 ลักษณะของลูกค้า

  บริษัทสามารถจำแนกประเภทลูกค้าตามลักษณะการซื้อ ได้ดังนี้

  1) ลูกค้าสถานีบริการ กิจการอุตสาหกรรม และผู้ใช้ตรง (OUTLET & END USER
  CUSTOMERS)

  ได้แก่ ลูกค้าผู้บริโภคที่ซื้อน้ำมันจากสถานีบริการภายใต้เครื่องหมายการค้าของบริษัท
  ไม่ว่าจะซื้อผ่านสถานีบริการของบริษัท (บริษัทเป็นเจ้าของ)
  สถานีบริการของตัวแทนค้าน้ำมันของบริษัท (DEALER) รวมถึงปั๊มน้ำมันชุมชนบางจาก
  ซึ่งสหกรณ์หรือชุมชนเป็นเจ้าของจำหน่ายให้ลูกค้าที่เป็นสมาชิกและบุคคลทั่วไป

  นอกจากนี้ ยังรวมถึงลูกค้าประเภทผู้ใช้ตรงทั้งที่เป็นกิจการอุตสาหกรรม
  ซึ่งซื้อน้ำมันเพื่อนำไปเป็นเชื้อเพลิงในการผลิตสินค้าหรือดำเนินธุรกิจ ซึ่งได้แก่พวกโรงงาน
  กิจการก่อสร้าง สายการบิน กิจการขนส่งสินค้าหรือขนส่งโดยสาร ฯลฯ
  ตลอดจนหน่วยงานราชการและรัฐวิสาหกิจต่างๆ

  2) ลูกค้าขายส่ง (SUPPLY SALES CUSTOMERS)

  ได้แก่ บรรดากิจการผู้ค้าขายน้ำมันในประเทศรายเล็กหรือใหญ่ซึ่งซื้อน้ำมันจากบริษัท
  เพื่อไปจำหน่ายต่อ เช่น บริษัท ปตท. จำกัด (มหาชน) (บมจ. ปตท.) ซึ่งซื้อน้ำมันจากบริษัท
  เพื่อจัดจำหน่ายต่อให้ผู้ใช้ตรง รวมทั้งสถานีบริการเครือข่ายของ บมจ.ปตท. เป็นต้น

  3) โรงกลั่นน้ำมันปิโตรเลียมและโรงงานปิโตรเคมีในประเทศ

  ได้แก่ โรงกลั่นน้ำมันปิโตรเลียม โรงงานปิโตรเคมี ซึ่งซื้อน้ำมันจากบริษัท
  เพื่อนำไปเป็นวัตถุดิบของโรงงานดังกล่าว เช่น
  การนำน้ำมันเตาไปเข้ากระบวนการแตกตัวโมเลกุลเป็นน้ำมันใส (CRACKING)
  การนำน้ำมันองค์ประกอบเรฟฟอร์เมทไปเข้ากระบวนการผลิตสารอะโรมาติกส์ เป็นต้น

  4) ลูกค้าต่างประเทศ (EXPORT CUSTOMERS)

  ได้แก่ บรรดากิจการผู้ค้าน้ำมันในต่างประเทศที่ซื้อน้ำมันจากบริษัท
  เพื่อไปจำหน่ายหรือใช้ในต่างประเทศ

  ปริมาณการจำหน่ายจำแนกตามประเภทของลูกค้า (สัดส่วนการจำหน่าย)

(หน่วย : พันบาเรลต่อวัน)

  --------------------------- ------- ------- ------- ------- ------- -------
  ประเภทลูกค้า                  ปี 2543          ปี 2544          ปี 2545  

                              ปริมาณ   ร้อยละ   ปริมาณ   ร้อยละ   ปริมาณ   ร้อยละ

  1. สถานีบริการ                48.1    52.1    49.0    57.3    51.8    53.6
  กิจการอุตสาหกรรมและผู้ใช้ตรง                                             

  2. ลูกค้าขายส่ง                33.5    36.3    27.1    31.7    25.8    26.7

  3. โรงกลั่นน้ำมันปิโตรเลียมและ    6.7     7.2     8.4     9.8     18.8    19.5
  โรงงานปิโตรเคมีในประเทศ                                               

  4. ลูกค้าต่างประเทศ            4.0     4.4     1.0     1.2     0.2     0.2

  รวม                         92.3    100     85.5    100     96.6    100
  --------------------------- ------- ------- ------- ------- ------- -------

  มูลค่าการจำหน่ายและบริการของบริษัท

  ------------------------------ -------- ------- -------- ------- -------- -------
  ผลิตภัณฑ์                         ปี 2543           ปี 2544           ปี 2545   

                                 ล้านบาท   ร้อยละ   ล้านบาท   ร้อยละ   ล้านบาท   ร้อยละ

  มูลค่าการจำหน่ายในประเทศ                                                     

  1. น้ำมันดีเซลหมุนเร็ว              22,673   43.5    21,766   44.9    20,000   38.6

  2. น้ำมันเตา                     11,014   21.1    9,558    19.7    12,962   25.0

  3. น้ำมันเบนซิน                   11,061   21.2    10,408   21.5    11,004   21.2

  4. สินค้า บริการ อื่นๆ              5,001    9.6     6,370    13.1    7,761    15.0

  รวมมูลค่าจำหน่ายในประเทศ          49,749   95.5    48,102   99.2    51,727   99.9

  มูลค่าการจำหน่ายต่างประเทศ                                                    

  1. น้ำมันดีเซลหมุนเร็ว              1,002    1.9     20       0.1     1        0.0

  2. น้ำมันเตา                     98       0.2     202      0.4     32       0.1

  3. น้ำมันเบนซิน                   1,269    2.4     152      0.3     20       0.0

  4. สินค้า บริการ อื่นๆ              -        -       7        0.0     24       0.0

  รวมมูลค่าจำหน่ายต่างประเทศ         2,369    4.5     381      0.8     77       0.1

  มูลค่าการจำหน่ายทั้งหมด                                                        

  1. น้ำมันดีเซลหมุนเร็ว              23,675   45.4    21,786   44.9    20,000   38.6

  2. น้ำมันเตา                     11,112   21.3    9,760    20.1    12,994   25.1

  3. น้ำมันเบนซิน                   12,330   23.7    10,560   21.8    11,024   21.3

  4. สินค้า บริการ อื่นๆ              5,001    9.6     6,377    13.2    7,785    15.0

  รวมมูลค่าจำหน่ายทั้งหมด             52,118   100     48,483   100     51,804   100.0

  อัตราเพิ่ม/(ลด)ของมูลค่าการจำหน่าย   34.4             (7.0)            6.9      
  (ร้อยละ)                                                                   
  ------------------------------ -------- ------- -------- ------- -------- -------

  ในปี 2545 บริษัท ส่งออกน้ำมันไปจำหน่ายยังประเทศเขมรและประเทศเวียดนาม

  3.3 การจัดหาผลิตภัณฑ์และบริการ

  3.3.1 ลักษณะการจัดให้ได้มาซึ่งผลิตภัณฑ์

  1) กำลังการผลิตและปริมาณการผลิต

  กำลังผลิต (มีหน่วยวัดเป็นบาเรลต่อวัน) หมายถึง ระบบกำลังกลั่น ระบบท่อ
  ระบบถังที่สามารถรับน้ำมันดิบมากลั่น ผ่านระบบเพิ่มคุณภาพ ผ่านระบบท่อ ผสม เก็บ
  และจ่ายออกจากโรงกลั่นได้สูงสุดประจำวันทำการ อนึ่ง
  ในรอบปีบริษัทจะหยุดเครื่องประจำเพื่อทำการบำรุงรักษาซ่อมแซมหน่วยผลิตประมาณ 30 วัน
  เพื่อรักษาระดับประสิทธิภาพการผลิตในระดับเดิมหรือดำเนินการปรับประสิทธิภาพให้เพิ่มขึ้น
  การเลือกวันเวลาการหยุดเครื่องประจำดังกล่าวจะเลือกดำเนินการตามความเหมาะสมของสถานการณ์และผลตอบแทนทางเศรษฐกิจที่เหมาะสม

  บริษัทมีโรงกลั่นน้ำมันตั้งอยู่ที่ 210 สุขุมวิท 64 พระโขนง กรุงเทพฯ กำลังการผลิต 120,000
  บาเรลต่อวัน ทำการผลิตตลอด 24 ชั่วโมง

  บริษัทมีการปรับปรุงประสิทธิภาพโรงกลั่น รวมทั้งขยายหน่วยเพิ่มระบบถังมาโดยตลอด
  จนในปัจจุบันโรงกลั่นสามารถดำเนินการได้อย่างมีประสิทธิภาพ
  และมีขีดความสามารถของระบบความปลอดภัย
  และระบบป้องกันมลภาวะเป็นพิษสอดคล้องเหมาะสมกับกำลังกลั่นที่สูงขึ้น

กำลังการผลิตและปริมาณการผลิต

(หน่วย : พันบาเรลต่อวัน)

+----------------------------------+-----------+----------+-----------+
|                                  | ปี 2543    | ปี 2544   | ปี 2545    |
+----------------------------------+-----------+----------+-----------+
| กำลังการผลิตที่ออกแบบไว้              |           |          |           |
+----------------------------------+-----------+----------+-----------+
|   : พันบาเรลต่อวันกลั่น               | 120       | 120      | 120       |
+----------------------------------+-----------+----------+-----------+
|   : พันบาเรลต่อวันปฏิทิน (A)          | 113.4     | 113.4    | 113.4     |
+----------------------------------+-----------+----------+-----------+
| ปริมาณการผลิตผลิตภัณฑ์                |           |          |           |
+----------------------------------+-----------+----------+-----------+
|   1. น้ำมันดีเซล                    | 32.7      | 25.8     | 23.5      |
+----------------------------------+-----------+----------+-----------+
|   2. น้ำมันเตา                     | 26.0      | 22.9     | 24.8      |
+----------------------------------+-----------+----------+-----------+
|   3. น้ำมันเบนซิน                   | 15.6      | 12.6     | 12.0      |
+----------------------------------+-----------+----------+-----------+
|   4. น้ำมันเครื่องบินไอพ่น,น้ำมันก๊าด     | 8.4       | 8.9      | 8.7       |
+----------------------------------+-----------+----------+-----------+
|   5. ก๊าซหุงต้ม                     | 1.6       | 1.9      | 2.0       |
+----------------------------------+-----------+----------+-----------+
|   6.                             | 0.1       | 1.7      | 2.2       |
|   น้ำมันใช้เองและสูญหายระหว่างการผลิต  |           |          |           |
+----------------------------------+-----------+----------+-----------+
| รวมปริมาณการผลิต (B)               | 84.4      | 73.8     | 73.1      |
+----------------------------------+-----------+----------+-----------+
| อัตราการเพิ่มของปริมาณการผลิต(ร้อยละ)  | (11.7)    | (12.5)   | (0.9)     |
+----------------------------------+-----------+----------+-----------+
| อัตราการใช้กำลังการผลิต (ร้อยละ)      | 74.4      | 65.1     | 64.5      |
| (B/A)                            |           |          |           |
+----------------------------------+-----------+----------+-----------+

  2) วัตถุดิบและผู้จำหน่ายวัตถุดิบ (SUPPLIER)

  วัตถุดิบสำคัญที่ใช้ในการผลิต คือ "น้ำมันดิบ"
  ซึ่งเป็นสารประกอบทางเคมีประเภทไฮโดรคาร์บอนที่เกิดขึ้นเองตามธรรมชาติจากการทับถมสะสมเป็นเวลานานนับล้านๆปีของซากพืชซากสัตว์อยู่ภายใต้พื้นผิวโลกรวมกันเป็นแหล่งๆทั่วโลก
  ในประเทศไทยมีแหล่งน้ำมันดิบหลายแหล่ง เช่น ที่รอยต่อระหว่างจังหวัดพิษณุโลกและกำแพงเพชร
  ที่สุพรรณบุรี และที่อำเภอฝาง จังหวัดเชียงใหม่ เป็นต้น
  แต่เนื่องจากปริมาณน้ำมันดิบในประเทศไทยที่ขุดพบและนำขึ้นมาใช้ยังไม่เพียงพอต่อความต้องการใช้งานของโรงกลั่นทั้ง
  6 แห่งในประเทศไทย เพราะมีเพียงประมาณร้อยละ 2 - 5
  ของความต้องการน้ำมันเพื่อการกลั่นทั้งหมด ดังนั้น
  น้ำมันดิบส่วนใหญ่ที่ใช้ในประเทศไทยจึงต้องนำเข้าจากต่างประเทศ แหล่งที่นำเข้าส่วนใหญ่ ได้แก่
  น้ำมันดิบจากกลุ่มประเทศในตะวันออกกลาง เช่น โอมาน ยู เอ อี การตาร์ ซาอุดิอาระเบีย
  อิหร่าน และดูไบ เป็นต้น และน้ำมันดิบจากกลุ่มประเทศในตะวันออกไกล เช่น มาเลเซีย
  อินโดนิเซีย และบรูไน เป็นต้น การขนส่งน้ำมันจากตะวันออกกลางจะใช้เวลาเดินทางประมาณ
  15 - 20 วัน และจากตะวันออกไกลจะใช้เวลาประมาณ 3 - 7 วัน
  โดยปกติบริษัทสำรองน้ำมันดิบประมาณ 40 วัน

  เพื่อที่จะบรรลุเป้าหมายด้านเสถียรภาพในการจัดหาวัตถุดิบ
  เพื่อให้ได้ต้นทุนการจัดหาและราคาวัตถุดิบที่ต่ำที่สุด และได้คุณภาพของผลผลิตตามต้องการ
  บริษัทจึงมีการจัดหาน้ำมันดิบเพื่อการผลิตทั้งจากแหล่งภายในประเทศและแหล่งต่างประเทศ
  โดยคำนึงถึงเศรษฐศาสตร์การกลั่น จึงมีการจัดหาด้วยวิธีการต่างๆ ดังนี้

  (1) การจัดหาจากแหล่งภายในประเทศ ในประเทศไทยมีแหล่งน้ำมันดิบหลายแหล่ง เช่น

  -น้ำมันดิบสิริกิติ์ของบริษัท ไทยเชลล์ฯ จำกัดที่รอยต่อของจังหวัดพิษณุโลกและกำแพงเพชร

  -น้ำมันดิบบีพี (อู่ทอง กำแพงแสน) ของ ปตท.สผ. ที่จังหวัดสุพรรณบุรี

  -น้ำมันดิบของบริษัท นอร์ทเซ็นทรัล จำกัด ที่จังหวัดสุโขทัย

  -น้ำมันดิบฝางของกรมการพลังงานทหาร กระทรวงกลาโหม ที่จังหวัดเชียงใหม่

  -น้ำมันดิบวิเชียรบุรี ของบริษัท เครนเอ็นเนอร์ยี จำกัด ที่จังหวัดเพชรบูรณ์

  การจัดหาน้ำมันดิบจากแหล่งต่างๆ ในประเทศของบริษัท

(หน่วย : พันบาเรล)

  -------------------------- ------- ------- ------- ------- ------- -------
  แหล่งน้ำมันดิบ                 ปี 2543          ปี 2544          ปี 2545  

                             ปริมาณ   ร้อยละ   ปริมาณ   ร้อยละ   ปริมาณ   ร้อยละ

  1. น้ำมันดิบสิริกิติ์(เพชร)        4,452   91.7    4,052   88.1    3,695   88.2

  2. น้ำมันดิบบีพี                184     3.8     221     4.8     215     5.1
  (อู่ทอง/กำแพงแสน)                                                    

  3. น้ำมันดิบนอร์ทเซ็นทรัล        218     4.5     327     7.1     279     6.7

  4. น้ำมันดิบฝาง               -       -       -       -       -       -

  5. น้ำมันดิบนางนวล / วิเชียรบุรี  -       -       -       -       -       -

  รวม                        4,855   100     4,599   100     4,188   100
  -------------------------- ------- ------- ------- ------- ------- -------

  (2) การจัดหาจากแหล่งต่างประเทศ

  ตั้งแต่ปี 2537 เป็นต้นมา บริษัทนำเข้าน้ำมันดิบทั้งหมด 18 ชนิดเข้ากลั่น
  โดยเป็นน้ำมันดิบจากแหล่งตะวันออกไกล 10 ชนิด คือ
  น้ำมันดิบทาปีสและลาบวนจากประเทศมาเลเซีย น้ำมันดิบซีเรียไลท์
  แชมเปียน และบรูไนไลท์จากประเทศบรูไน น้ำมันดิบเกราไกจากประเทศอินโดนีเซีย
  น้ำมันดิบจาบีรู
  เทวินนาร์ด วารานัส และแบโรว์จากประเทศออสเตรเลีย
  ส่วนน้ำมันดิบจากแหล่งตะวันออกกลางมีตั้งแต่
  น้ำมันดิบอาระเบียนซุปเปอร์ไลท์ และอาระเบียนมีเดียมจากประเทศซาอุดิอาระเบีย
  น้ำมันดิบดูไบจากประเทศดูไบ น้ำมันดิบอีราเนียนเฮฟวี่จากประเทศอิหร่าน
  น้ำมันดิบโอมานจากประเทศโอมาน น้ำมันดิบ
  กาตาร์มารีนจากประเทศกาตาร์ และน้ำมันดิบเมอร์แบนจากประเทศสหรัฐอาหรับเอมิเรตส์
  และน้ำมันดิบจากแอฟริกาอีก 1 ชนิด คือ น้ำมันดิบปาลังกาจากประเทศแองโกลา นอกจากนั้น
  บริษัทเคยกลั่นน้ำมันดิบจากแหล่งต่างๆ ได้มากกว่า 30 ชนิด

  ผู้ค้าน้ำมัน หรือ SUPPLIERS ในต่างประเทศที่บริษัทได้ติดต่อสั่งซื้อ ได้แก่

  - บริษัทน้ำมันแห่งชาติของประเทศมาเลเซีย อิหร่าน และคูเวต

  - บริษัทผู้ค้าน้ำมันรายใหญ่ในตลาดโลก เช่น เชลล์ เอสโซ่ คาลเท็กซ์ และบีพี

  - บริษัทผู้ค้าน้ำมันในต่างประเทศทั่วไป

  การนำเข้าน้ำมันดิบจำแนกตามแหล่งชนิดน้ำมันดิบ

(หน่วย : พันบาเรล)

  -------------------- --------- -------- ------- -------- ------- -------- -------
  ชนิดน้ำมันดิบ            ประเทศ    ปี 2543           ปี 2544           ปี 2545   

                                 ปริมาณ    ร้อยละ   ปริมาณ    ร้อยละ   ปริมาณ    ร้อยละ

  แหล่งตะวันออกไกล                                                            

  1. ทาปีส              มาเลเซีย   1,580    6.1     3,462    16.4    6,737    30.1

  2. ลาบวน             มาเลเซีย   6,884    26.4    574      2.7     -        -

  3. ซีเรียไลท์           บรูไน      7,716    29.6    7,283    34.5    4,697    21.0

  4. อื่นๆ                         157      0.6     1,026    4.8     -        -

  รวมแหล่งตะวันออกไกล              16,337   62.7    12,345   58.4    11,434   51.1

  แหล่งตะวันออกกลาง                                                           

  1. โอมาน             โอมาน     6,374    24.5    7,259    34.4    10,962   48.9

  2. เมอร์แบน           ยู เอ อี    -        -       500      2.4     -        -

  3. กาตาร์มารีน         กาตาร์     3,356    12.9    1,023    4.8     -        -

  รวมแหล่งตะวันออกกลาง             9,730    37.3    8,782    41.6    10,962   48.9

  รวมทั้งสิ้น                        26,067   100     21,127   100     22,396   100
  -------------------- --------- -------- ------- -------- ------- -------- -------

  ที่มา : บริษัท บางจากปิโตรเลียม จำกัด (มหาชน)

  หมายเหตุ : ปริมาณนำเข้านับตามตัวเลขในใบกำกับสินค้า (BILL OF LADING)

นอกจากวัตถุดิบที่เป็นน้ำมันดิบแล้ว บริษัทยังได้มีการจัดหาน้ำมันกึ่งสำเร็จรูปมาเข้าสู่กระบวนการผลิต
เพื่อผลิตและจำหน่ายเป็นน้ำมันสำเร็จรูปต่อ
รวมทั้งมีการจัดหาน้ำมันสำเร็จรูปมาจำหน่ายโดยตรงด้วย

  มูลค่าการสั่งซื้อวัตถุดิบของบริษัท

  -------------------------------------- -------- ------- -------- ------- -------- -------
  ชนิดน้ำมันดิบ                              ปี 2543           ปี 2544           ปี 2545   

                                         ล้านบาท   ร้อยละ   ล้านบาท   ร้อยละ   ล้านบาท   ร้อยละ

  มูลค่าการสั่งซื้อวัตถุดิบในประเทศ                                                          

  1. น้ำมันดิบและน้ำมันกึ่งสำเร็จรูป              5,110    11.8    4,895    13.4    5,258    12.4

  2. น้ำมันสำเร็จรูป                         6,735    15.5    7,563    20.7    11,703   27.5

  รวมมูลค่าการสั่งซื้อวัตถุดิบในประเทศ            11,845   27.3    12,458   34.1    16,961   39.9

  มูลค่าการสั่งซื้อวัตถุดิบต่างประเทศ                                                         

  1. น้ำมันดิบและน้ำมันกึ่งสำเร็จรูป              31,607   72.7    24,103   65.9    25,426   59.9

  2. น้ำมันสำเร็จรูป                         -        -       -        -       91       0.2

  รวมมูลค่าการสั่งซื้อวัตถุดิบจากต่างประเทศ        31,607   72.7    24,103   65.9    25,517   60.1

  มูลค่าการสั่งซื้อวัตถุดิบในประเทศและต่างประเทศ                                              

  1. น้ำมันดิบและน้ำมันกึ่งสำเร็จรูป              36,717   84.5    28,998   79.3    30,684   72.2

  2. น้ำมันสำเร็จรูป                         6,735    15.5    7,563    20.7    11,794   27.8

  รวมมูลค่าการสั่งซื้อวัตถุดิบทั้งหมด               43,452   100.0   36,561   100.0   42,478   100.0
  -------------------------------------- -------- ------- -------- ------- -------- -------

  ที่มา : บริษัท บางจากปิโตรเลียม จำกัด (มหาชน)

  3.3.2 ผลกระทบต่อสิ่งแวดล้อม

  บริษัทยังคงดำเนินการด้านสิ่งแวดล้อม
  อาชีวอนามัยและความปลอดภัยตามมาตรฐานระบบการจัดการ ISO 14001 และ มอก. 18001
  ตามลำดับและได้รับการรับรองมาอย่างต่อเนื่องจนถึงปัจจุบัน

  คุณภาพน้ำทิ้งและคุณภาพอากาศดีกว่าข้อกำหนดทางกฎหมาย ยกเว้นในเดือนมีนาคม 2545
  เกิดเขม่าดำเล็กน้อยจากปล่องเตาเผากระทบชุมชนด้านทิศเหนือของโรงกลั่น
  เป็นผลให้เกิดการร้องเรียน 1 ครั้ง อย่างไรก็ตาม
  ผู้บริหารบริษัทได้เข้าพบชุมชนทันทีเพื่อแสดงความรับผิดชอบ และชี้แจงข้อเท็จจริง
  ทำให้ชุมชนเข้าใจและปิดเรื่องร้องเรียนได้อย่างรวดเร็ว
  อีกทั้งบริษัทได้ปรับปรุงและติดตั้งอุปกรณ์เพื่อป้องกันการเกิดปัญหาดังกล่าวเพิ่มเติม

  นอกจากนั้น บริษัทได้ทำการปิดบ่อน้ำบาดาลจำนวน 2 บ่อ ลดปริมาณการใช้น้ำบาดาล
  เพื่อสนองนโยบายของรัฐบาลในการลดปัญหาแผ่นดินทรุด และติดตั้งหน่วยบำบัดด่างใช้แล้ว
  (SPENT CAUSTIC TREATING UNIT) เพื่อเพิ่มประสิทธิภาพในการบำบัดของเสีย

  ยิ่งไปกว่านั้น บริษัทได้เข้าร่วมโครงการ BENCHMARKING ในหัวข้อ ระบบการจัดการสิ่งแวดล้อม
  ซึ่งจัดโดย สถาบันสิ่งแวดล้อมไทย และสถาบันเพิ่มผลผลิตแห่งประเทศไทย ปรากฏผล ว่า
  บริษัทมีความเป็นเลิศในเรื่องของการวางแผน การติดตามตรวจสอบ และการทบทวนจัดการ
  รวมถึงการได้รับใบรับรอง ระดับทอง
  ในด้านสถานที่ทำงานน่าอยู่ น่าทำงาน จากกรุงเทพมหานคร

  ส่วนในเรื่องของความปลอดภัยนั้น บริษัทมีชั่วโมงการทำงานปราศจากอุบัติเหตุถึงขั้นหยุดงาน 3
  ล้านชั่วโมงการทำงาน เมื่อวันที่ 18 พฤศจิกายน 2545
  และได้ทำการเปิดศูนย์ฝึกอบรมด้านความปลอดภัยและสิ่งแวดล้อมขึ้นเพื่อเป็นสถานที่ฝึกซ้อมดับเพลิงให้กับพนักงานและบุคคลภายนอกที่ศูนย์จ่ายน้ำมันบางปะอิน
  จังหวัดพระนครศรีอยุธยา นอกจากนั้น
  บริษัทยังได้ให้ความร่วมมือเป็นอย่างดีแก่คณะที่ปรึกษาในการจัดทำคู่มือการชี้บ่งอันตรายและการประเมินความเสี่ยงภัยจากโรงงานอุตสาหกรรมจนได้รับเกียรติบัตรแสดงความขอบคุณจากกรมโรงงานอุตสาหกรรม
  กระทรวงอุตสาหกรรม และสภาอุตสาหกรรม

  การรับรองระบบงานด้านสิ่งแวดล้อมและความปลอดภัย ต่อเนื่องถึงปัจจุบันดังนี้

    ปี 2540 บริษัทได้รับการรับรองมาตรฐานระบบการจัดการสิ่งแวดล้อม ISO14001 -
    PETROLEUM REFINING ทุกขั้นตอนของกระบวนการผลิตน้ำมัน นับตั้งแต่การรับน้ำมันดิบ
    กระบวนการ
    กลั่นทุกหน่วย ตลอดจนการตรวจสอบและติดตามคุณภาพสิ่งแวดล้อม

    ปี 2543 บริษัทได้รับการรับรองมาตรฐานระบบการจัดการอาชีวอนามัยและความปลอดภัย
    (มอก.18001) เลขที่ OHS00007/007 สำหรับกิจการกลั่นน้ำมันปิโตรเลียม
    จากสถาบันรับรองมาตรฐานไอเอสโอ (สรอ.)

  รางวัลด้านสิ่งแวดล้อมและความปลอดภัย ที่บริษัทได้รับ ดังนี้

  ปี 2533 บริษัทได้รับรางวัล “โรงงานอุตสาหกรรมประเภทเคมีดีเด่น
  ด้านการประหยัดพลังงานทั่วไป” จากศูนย์ประหยัดและอนุรักษ์พลังงาน
  กระทรวงวิทยาศาสตร์เทคโนโลยีและสิ่งแวดล้อม

  ปี 2534 บริษัทได้รับรางวัล “ โรงงานพิทักษ์สิ่งแวดล้อมดีเด่น”
  จากสมาคมวิศวกรสิ่งแวดล้อมไทย

  ปี 2538 บริษัทได้รับรางวัล เรื่องการปฎิบัติตามมาตรการลดผลกระทบต่อสิ่งแวดล้อม
  จากสำนักงานนโยบายและแผนสิ่งแวดล้อม กระทรวงวิทยาศาสตร์ เทคโนโลยี และสิ่งแวดล้อม

  ปี 2541 บริษัทได้รับรางวัลดีเด่นทางด้าน คณะกรรมการความปลอดภัยอาชีวอนามัยและ
  สภาพแวดล้อมในการทำงาน

  บริษัทได้รับรางวัลสถานประกอบการที่มีการจัดการและรักษาสภาพแวดล้อม (EIA AWARDS’ 98)

  ปี 2542 บริษัทได้รับโล่เกียรติยศการทำกิจกรรมเพื่อบริการสังคม จากการให้สนับสนุนผู้เชี่ยวชาญ
  ISO 14001 ของบริษัท
  เข้าไปช่วยจัดระบบให้โรงเรียนในสังกัดสำนักงานประถมศึกษาแห่งชาติที่ต้องการปฏิบัติตามมาตรฐานการจัดการสิ่งแวดล้อม

  ปี 2544 บริษัทได้รับรางวัลสถานประกอบการที่ปฏิบัติตามมาตรการในรายงานการวิเคราะห์
  ผลกระทบสิ่งแวดล้อมและมีการจัดการสภาพแวดล้อมดีเด่น ประจำปี 2544 (EIA AWARD’2001)

  3.4 งานที่ยังไม่ได้ส่งมอบ

  ไม่มี